URG - Motivar empè da mesirar l'acceptanza dal rumantsch grischun

Cun acziun empè da pleds vul l'Uniun rumantsch grischun URG derasar il nov linguatg da scrittira. Ensemen cun la nova libraria rumantscha: "Il Palantin" ha ella envidà a la preschentaziun da sias pli novas publicaziuns. En preschientscha dal president dal cussegl grond Baltermia Peterelli e da bleras audituras ed auditurs giuvens ha ella mussà ch'ins po exprimer en rumantsch grischun (rg) tut quai che cor e spiert han basegn da communitgar, ch'il rg è adattà uschè bain per l'uffant sco er per descripziuns d'art pretensiusas e texts litterars.
Rina Steier, la presidenta da la URG, ha punctuà che las autoritads politicas na contribueschian a la pasch linguistica cun lur tenuta bloccanta vers il rg. Il fatg ch'il chantun prefereschia ils dus gronds idioms, sursilvan e vallader, saja ina discriminaziun e periclitaziun dals idioms pitschens, surmiran, puter e sursilvan. Egualitad ed avantatgs per tuts portia sulettamain il diever dal rg.
"Gist las autoritads politicas stuessan motivar la populaziun dad acceptar in linguatg da scrittira e declerar avertamain, tge che nun è pussaivel senza quel", ha punctuà Felix Giger, il responsabel per las publicaziuns da la URG. "Ellas avessan da motivar e na da polarisar, da prender la responsabladad per soluziuns novas e betg da discreditar, tgi che fa quai. Novaziuns dovran peda e bainvulientscha e betg mesiraziuns uffizialas d'acceptanza", ha Giger cuntinuà, faschond a l'illusiun al questiunari en preparaziun tar il chantun.
"In argument cunter l'obscurantissem che vegn pratitgà vers il rg" saja il nov cudesch d'uffants "Mes emprim cudesch da pleds", la pli nova publicaziun da I'URG (guarda TG 1/93). Grazia al rg saja reussi da metter sin fiera quest cudesch, gist cumparì en l'Engalterra, a medem temp sco las versiuns en auters linguatgs europeics. Quai saja per il rumantsch essenzial, siond el en concurrenza permanenta cun il tudestg.
"La Rumantschia pudess cuntanscher bler dapli cun ils medems meds finanzials a disposiziun, sch'ella chalass da far trais fin tschintg giadas il medem", ha il linguist Giger detg. Ch'i sa tracta il pli savens be da singulas letras mussa quest vocabulari illustrà che metta il rg sper trais idioms rumantschs. "Cun noss tschintg, er cun trais ed er cun dus linguatgs da scrittira rumantschs vivain nus sur nossas relaziuns, essan nus surchargiads. A nus mancan las finanzas, las persunas ed il temp per duvrar dapli ch'ina varianta da scriver e far quai bain ed endretg."
I dat gia oz varsaquantas auturas ed auturs che scrivan en rg. In da quels è Gion Caviezel, naschì e creschì si a Cuira ed oz magister ad Andeer. Ses emprim cudesch cun il titel "La chasa gronda ed autras raquintaziuns" cuntegna trais istorgias curtas che raquintan d'experientschas d'in giuven en Surselva. Regurdientschas da temas d'uffant e d'eveniments nunemblidaivels èn descrits en in linguatg nunspectacular e cun profunditad psicologica. Gion Caviezel, creschì si cun dus linguatgs en in conturn tudestg, para da sa mover en il rg uschè segir sco en ses idiom discurrì. Da milieus sumegliants derivan er auters giuvens scrivents e scriventas che scrivan en rg, p.ex. Flurin Spescha e Beni Vigne.
Quest'ovra da Caviezel è cumparida en ina ediziun da giaglioffa gist uschè modesta e favuraivla sco "Las giaglinas pensadras" da Luigi Malerba. La translaziun da questa ovra spiertusa e plain umor ha procurà Annatina Secchi. Las reflexiuns magari naivas e curiusas da las giaglinas dattan da patratgar a nus umans e scuvran nossas flaivlezzas che nus vulessan il pli gugent zuppentar.

[Pagina rumantscha]